钦定古今图书集成/理学汇编/学行典/第059卷 > 易经 > 《乾卦》
## 钦定古今图书集成/理学汇编/学行典/第059卷 > 易经 > 《乾卦》

“贞”者，事之干也。

〈本义〉“贞”者，生物之成，实理具备，随在各足，故于时为“冬”，于人则为智，而为众事之干。干，木之身，而枝叶所依以立者也。〈大全〉“‘‘贞者事之干’，伊川说‘贞’字，只以为正，恐未足以尽贞之义。须是说‘正而固，然亦未推得到知上，看得来合是如此。知是那默运事变底一件物件，所以为‘事之干’’。”又曰：“正’字也有‘固’字意思，但不分明，终是欠阙。正如《孟子》所谓‘知斯二者，弗去’是也。知斯是正意，弗去是固意。贞固是固得恰好。如尾生之信，是不贞之固。须固得好，方是贞。”问：“又有所谓‘不可贞’者，是如何？”曰：“也是这意思。只是不可以为正而固守之。”

《贞固》足以干事。

〈本义〉“贞固”者，知正之所在而固守之，所谓知而弗去者也，故足以为事之干。〈大全〉“贞固，足以干事”者，贞，正也。知其正之所在，固守而不去，故足以为事之干。干事，言事之所依以立，盖正而能固，万事依此而立。在人则是智至灵至明，是是非非，确然不可移易，不可欺瞒，所以能立事也。干如版筑之有桢干，今人筑墙，必立一木于中为骨，俗谓之夜叉木，无此则不可筑。横曰桢，直曰干。无是非之心，非知也。知得是是非非之正，坚固确守，不可移易，故曰“智。”周子则谓之正也。